钦定古今图书集成/明伦汇编/官常典/第209卷 > 裴垍
## 钦定古今图书集成/明伦汇编/官常典/第209卷 > 裴垍

按《唐书》本传：“垍字弘中，绛州闻喜人。擢进士第，以贤
良方正对策第一，补美原尉。藩府交辟不就，四迁考
功员外郎。吏部侍郎郑珣瑜委垍校辞判，研核精密，
皆值才实。宪宗元和初，召入翰林为学士，再迁中书
舍人。李吉甫始执政，以情谓垍曰：‘吾落魄远裔，更十
年始相天子。比日人物，吾懵不及知。且宰相职当进
贤任能，君精鉴为我言之’。”垍即笔略疏三十许人，吉
甫遂籍以荐于朝，天下翕然称得人。坐覆视皇甫湜、
牛僧孺等对策非是，罢学士，为户部侍郎。帝器垍方
直，以为任公卿，薄其过，眷信弥厚。吉甫罢，乃拜垍中
书侍郎、同中书门下平章事，加集贤殿大学士、监修
国史。垍始承旨翰林，天子新翦蜀乱，厉精致治，中外
机筦，垍多所参与，以小心慎默称帝意。既当国，请绳
不轨，课吏治，分明淑慝，帝降意顺纳。吐突承璀自东
宫得侍，恩顾亲渥，承闲欲有关说，帝惮垍，诫使勿言。
帝在殿中，常呼垍官而不名。岭南节度使杨于陵为
监军许遂振所诬，诏授冗官，垍曰：“以一中人罪藩臣，
陛下之法安在？”更授美官。严绶守太原，政一出监军
李辅光，垍劾其懦，以李鄘代之。王承宗擅袭节度，方
帝屡削叛族，意必取之。又吐突承璀每欲挠垍权，因
探帝意，自请往。于时泽潞卢从史诡献征讨，垍固争，
以为：“从史苞逆节，内连承宗，外请兴师以图身利。且
武俊有功于国，陛下前以地授李师道，而今欲夺承
宗地有之，赏罚不一，沮劝废矣。”帝依违不能决。久之，
卒用承璀谋，会兵讨承宗，从史果反复，兵久暴无功，
王师告病。既而从史遣部将王翊元奏事，垍从容以
语动之。翊元因言从史恶稔，可图状。垍比遣往，得其
大将乌重引等要领，垍乃为帝陈：“从史暴戾不君，视
承璀若小儿，往来神策军不甚戒，可因其机致之，后
无兴师之劳。”帝初瞿然，徐乃许之。垍请秘其计，帝曰：
“惟李绛、梁守谦知之。”俄而承璀缚从史献于朝，因班
师。垍奏：“承璀首谋无功，陛下虽诎法，人心不厌，请流
斥以谢天下。”乃罢所领兵。先是，天下赋法有三：曰上
供，曰送使，曰留州。建中初，釐定常赋，而物重钱轻。其
后轻重相反，民输率一倍其初，而所在以留州送使
之入，舍公估，更实私直以自润，故赋益苛，齐民重困。
垍奏禁之，一以公估准物，观察使得用所治州租调，
至不足，乃取支郡以赡，故送使之财悉为上供。于是
起淮、江而南，民少息矣。垍器局峻整，持法度，虽宿儒
前望造诣不敢干以私。谏官言得失大，扺执政多忌
刻，惟垍奖励使尽言。初，拾遗独孤郁、李正辞、严休复
三人皆迁，及过谢垍，垍独让休复曰：“君异夫”二人孜
孜献纳者，前日进拟，上固为疑，休复大惭。垍为学士
时，引李绛、崔群与同列，及相，又擢韦贯之、裴度知制
诰，李夷简御史中丞，皆踵蹑为辅，相号多臣。自他选
任，罔不精明，人无异言。士大夫不以垍年少柄用为
嫌。故元和之治，百度修举，称朝无幸人。五年，暴风痹，
帝怅惜，遣使致问，药膳进退辄疏闻。居三月益痼，乃
罢为兵部尚书。垍之进，李吉甫荐颇力。及居中，多变
更吉甫时约束，吉甫复用，衔之。会垍与史官蒋武等
上《德宗实录》，吉甫以垍引疾解史任，不宜冒奏，乃徙
垍太子宾客，罢武等史官。会卒，不加赠，给事中刘伯
刍表其忠，帝乃赠太子太傅。垍始相，建言：“集贤院官
登朝，自五品上为学士，下为直学士，馀皆校理史馆。
以登朝者为修撰，否者直史馆，以准《六典》。”遂著于令。
京兆少尹裴武使王承宗还，得德、棣二州，已而地不
入。或言武还，先见垍，明日乃朝。帝怒，召学士李绛议
斥武。绛言：“垍身备宰相，明练时事，势不容先见。”武帝
悟，释之。议者谓帝知垍明，倚任方笃，尚不免疑嫌，以
信处位之难云。